李宗魯

李宗魯（），字惟誠，一字學仲，號得軒，湖廣漢陽府漢陽縣人，軍籍，明朝政治人物。

 生平 
萬曆元年（1573年）癸酉科湖廣鄉試第六名舉人，二年（1574年）中式甲戌科會試第一百二十九名，三甲第一百零六名進士。授中書舍人，在中書五年，國家諸大典無不擘績。八年（1580年）六月考選為兵科給事中，九年（1581年）五月升浙江僉事，会浙兵变，缚直指，李宗鲁徐谕以利害，乃得释，口称活命恩，心实衔之，谓宜拟李宗鲁以失律罪，张佳胤执不可，曰：此番定乱者何人也。十年（1582年）七月调广西苍梧兵备，遂挂冠归。十一年（1583年）御史陈性学弹劾其为给事中时，结纳张居正管家游七，娶游七妻表侄女，叙会姻亲，飞觞促席。十二月浙江道御史张文耀再次弹劾。居林下三十年，所著有《西园樵话》、《兵垣奏议》若干卷。[乾隆]《湖廣通志》：高世泰《李得轩给谏传》： 公讳宗鲁，字学仲，号得轩。自少为名诸生，迄成孝廉、进士，迄解官，卧家园，一以为善为乐，天下名教为任，至今子若孙，世率循不衰。四岁通论语、孝经，十岁窥百氏，益颖出。然家中落，公竟从父乡贤公躬治耕，每手一编，杂犊牧间。识者曰：是儿固有乘黄牛读汉书风度也。补诸生，冠其曹，成孝廉、进士，以万历癸酉、甲戌补中书舍人。公曰：臣从田间起，获读中秘书，臣幸甚。则发中秘尽读之。国朝大创守，无不擘绩。又手录二祖以来旨意，封驳百二十卷，昕夕硈硈，不减为诸生时。庚辰，纂修实录竣，改兵科给事中，直经筵，督军政。上疏论盐法屯政，论九边奉职无状，因条陈数事，后来三十年如烛炤数计者，俱不报。又论南京官不宜过北考满，铨司恶之。又劾大僚不职者大司成戴某辈数人。会有督视皇城之役，而同乡曾司空、王少宰诸谗人之衅作，遂出公浙江佥事。曾、王者，影附江陵，坏江陵相业者也。先是，江陵起复考满，公正为中书，尝遗书其子，谓相国既考满，则前日言官当召还。诸谗人遂因此为媒孽也。公则曰：中与外皆臣职，臣惧职不克称耳，宁必出入禁门耶？政严明，官吏自相戒勿犯，卒未尝杀一人，褫一人冠服。壬午，浙兵变，辱抚臣。公所守郡去会城七百里，旦夕不能达。及报至，公未及往救，乱已解。而前诸暴兵在行间者，官司不能制，所过县村残破，诸道使者相约纵去勿问。公曰：若然，是狃我也，是以吾民奉若辈也，是教吾麾下辱主帅也。严为谕，一切小有犯，治以法。诸暴兵遂不敢犯台、绍秋毫，公力也。嗣新督府至，公例谒。会浙复民变，䌸直指，并辱藩臬诸长。公曰：吾适在此，其天意定此乱乎？趋出救。诸乱民望见公旌帜，则舍戈呼曰：李青天救我！公佯笑：我何德，奈何不我辱，而更呼我救汝乎？徐徐为谕利害，乱遂定。直指乃得解缚逃。当是时，浙兵民相继乱，公一未救，似闭户；一及救，似缨冠。其似闭户也，非怯；其似缨冠也，非贪。公恩威素著，会逢其适耳。而不意前直指者口称公活命恩，心实惭之，反衔之，更以此媒孽之。其及救也，不论功；其未及救也，则谓宜拟失律罪。下其事于督府，为张忠定公佳应，执不可，曰：前番乱，某仓卒七百里外，不惟不能遽至，又安能遽知昨番之乱？定乱者何人乎？皇天后土，不可欺也。乃得从末减，调广西兵备。然而公决意解官矣。公夙严事张甑山先生，及抵家园，往复益密，且命愚公受学焉。黄冈樊孝介，公倩也，亦受学焉。门以内师友消息，门外人不知也。家固贫，宦复贫，然家用俭，凡浮费尽节缩。公督耕，朱孺人督织，家且裕。已丑岁饥，甲午复饥，戊申大饥。公先后所食桑下人无算，约捐谷五千石有奇，岁时掩骼之费如之。抚伯季诸孤，建祠堂，创义田，设塾学，立家训。里门火，跪而以身请反风者三，凡三请，即三应。若公者，人不能尽信之，天固信之也哉！卧家园三十年，值覃恩，进阶中宪大夫。庚戌卒。卒之顷，无他语，惟戒子若孙以勿忘为善，勿忘天下名教。所著西园樵话、兵垣奏议若干卷。论曰：浙之乱，匪小变也。公谈笑定之，匪有他术。望旌帜倒戈呼，民固心服公生平也。凡乱民乱兵，其好恶俱不与人异，我无以服之，则乱耳。若公者，龚渤海、郭汾阳不是烈矣。得一贤令，一贤守，一贤监司、督抚，贤于十万师，信矣！

 家族 
曾祖李珣；祖父李子成，號南山；父李鍊，號東泉，赠嘉議大夫太常寺卿；母吳氏。具慶下。兄宗儒；弟宗明。一子李若愚，字知白，号愚公，萬曆己未進士。孙三：长李应槐，郡庠廪生，娶今四川提学参议魏说女；次李应橘，娶进士樊孝介玉衡女。

参考文献
[乾隆]《湖廣通志》郭正域《李得轩墓志铭》

Z
Category:汉阳人
Category:軍籍進士
Category:明朝中書舍人
Category:明朝兵科給事中
Category:明朝浙江按察司僉事
Category:明朝廣西按察司僉事